۱۴۴۶-۵-۲۸ تاریخ نشر شوی خبرونه مرکزی ریاست ‏د افغانی سرې میاشتې او چین د سره صلیب ترمنځ د همغږۍ پر پیاوړتیا خبرې وشوې د افغانی سرې میاشتې سرپرست عمومی رئیس ښاغلی شیخ الحدیث شهاب الدین دلاور او د نوموړی مرستیال ښاغلی الحافظ عزیز الرحمن چین ته د خپل رسمی سفر په ترڅ کې نن شنبه د جمادی الأولی د میاشتې پر ۲۸ مه، په سوژو ښار کې د یاد هېواد د سره صلیب له مرستیال سره وکتل. ناسته کې د افغانی سرې میاشتې سرپرست عمومی رئیس او مرستیال د چین هېواد د سره صلیب له مرستیال سره د دواړو هېوادونو ترمنځ د همکاریو په پیاوړتیا، د بشری مرستو پر اغېزمنتیا او په بېړنیو حالاتو کې د ګټورو تجربو پر شریکولو بحث او خبرې وکړې. د ناستې په پای کې د چین د سره صلیب مرستیال ژمنه وکړه، چې له افغانی سرې میاشتې سره به خپلو همکاریو ته دوام ورکوی او ددې خیریه ملی ټولنې سره به خپلې بشری مرستې لا زیاتې کړی. مرکزی ریاست ‏د افغانی سرې میاشتې سرپرست عمومی رئیس چین کې د یوولسو ملی ټولنو د مسؤلینو لپاره جوړ شوی سیمینار کې ګډون وکړ دغه سیمینار چې د آی سی آر سی او د سرو میاشتو د نړیوال فدراسیون په نوښت جوړشوی و، د افغانی سرې میاشتې د سرپرست عمومی رئیس ښاغلی شیخ الحدیث شهاب الدین دلاور او د نوموړی د مرستیال ښاغلی حافظ عزیز الرحمن سربېره په کې د ۱۰ بېلابېلو هېوادونو د سرو میاشتو او سرو صلیبونو مسؤلینو ګډون درلود. د یاد سیمینار موخه د ملی ټولنو د رهبرۍ د مهارتونو لوړول، د ستراتېژیکو پلانونو جوړول او د بشری مرستو د اغېزمنتیا د زیاتوالی په اړه د پوهاوی زیاتولو ترڅنګ د رهبرۍ او مدیریت نوی مفاهیم، د بشری خدماتو د وړاندې کولو په اړه نوې لارې چارې زده کول او د نړیوالو همکارانو ترمنځ د همغږۍ پیاوړتیا وه. همدا راز په ترسره شوی سیمینار کې د افغانی سرې میاشتې سرپرست عمومی رئیس د افغانستان د روانو بشری اړتیاوو، خپلو فعالیتونو، او راتلونکو پروژو په اړه د تفصیلی معلوماتو وړاندې کولو ترڅنګ په خپل منځی بحث کې د بیړنیو خدماتو وړاندې کولو تجربې او د ټولنې اړتیاوو ته د رسېدنې پر نوښتونو خبرې وشوې.